Resolució de 21 de juliol de 2016, d'inadmissió de la Reclamació 76/2016
Administración: Departament d'Empresa i Coneixement
Lliurament per via telemàtica dels expedients d'atorgament i de la documentació justificativa d'una sèrie de subvencions concedides a determinades associacions de comerciants.
La reclamació és extemporània en haver-se presentat un cop ha transcorregut el termini d'un mes des que es va notificar la resolució que donava accés a la informació sol·licitada en un format divers del demanat.
Aquesta inadmissió no impedeix que la persona reclamant en pugui presentar una de nova davant d'aquesta Comissió, en el termini d'un mes des del transcurs dels trenta dies de què disposa l'Administració per fer efectiu el subministrament material de la informació, si aquesta no li ha permès la consulta presencial i l'obtenció de fotocòpies de tota la informació sol·licitada.
Generalitat, Subvencions, Factures, Format, Motivació, Reclamació extemporània, Inadmissió,
"Emparant-me amb la Llei de transparència, accés a la informació pública i bon govern [Llei 19/2014, del 29 de desembre –LTAIPBG–] m'agradaria disposar de diversa informació pública, la majoria de la qual ja l'havia sol·licitada amb anterioritat però no se m'havia entregat a causa de malainterpretació o per haver-la sol·licitat amb massa antelació:
1.- Expedient de subvencions concedides a Botiguers de Tarragona l'any 2013, amb llistat de totes les factures.
A més, una còpia escanejada només d'aquelles factures i rebuts que facin referència a targetes o plataformes de fidelització.
2.- Expedient de subvencions concedides a "Unió de Comerciants, Empresaris i Professionals de Torredembarra" referent a targetes de fidelització.
A més, si ja s'hagués realitzat la justificació, un llistat de totes les factures, amb una còpia escanejada de les factures i rebuts.
3.- Tenint en compte que les justificacions dels ajuts dels convenis firmats amb la Confederació de Comerciants de Catalunya (CCC) finalitzava el dia 31 de març, desitjo rebre tota la documentació presentada per a justificar els ajuts de TOTS els convenis firmats el 2015 amb la CCC, incloent factures escanejades i rebuts.
4.- Si en el moment de la resposta ja s'haguessin justificat les subvencions concedides el 2015 a les associacions Comerç Figueres Associació, Botiguers de Tarragona, Associació d'Empresaris de Castell-Platja d'Aro i s'Agaró, Associació per al Foment empresarial del comerç i turisme de Palamós, reclamo que també se m'adjunti els expedients, el llistat de factures i una còpia escanejada només d'aquelles factures i rebuts que facin referència a targetes o plataformes de fidelització".
Sol·licita que se li lliuri la informació "en PDF o fulla de càlcul", per mitjà de correu electrònic.
L'escrit també assenyala que "amb el lliurament d'aquesta informació es donarà per finalitzada la tramitació de la sol·licitud identificada amb el número MYJV88J31-1".
La reclamació ha de ser inadmesa en ser extemporània.
Segons l'article 42.1 LTAIPBG, "les reclamacions a què fa referència l'article 39.1 [les que es presenten davant la GAIP] s'han d'interposar en el termini d'un mes a comptar de la notificació de la resolució, del moment en què ha finit el termini per a resoldre en el supòsit de l'article 35.2 o, si escau, de la desestimació del recurs de reposició", i ha transcorregut més d'un mes entre l'endemà del dia en què es va notificar la resolució impugnada (5 de maig de 2016) i el dia en què s'ha presentat aquesta reclamació (14 de juny de 2016).
La persona reclamant, a la seva reclamació, es refereix només a l'escrit del secretari general del Departament d'Empresa i Coneixement de 2 de juny (recollit a l'antecedent 4) que l'emplaça perquè concerti dia i hora a fi de consultar la documentació sol·licitada, però el cert és que aquest escrit es limita a reproduir el que ja havia assenyalat prèviament la resolució d'aquest mateix secretari general de 3 de maig.
Aquesta resolució, com s'ha vist a l'antecedent núm. 3, havia estimat l'accés a la informació demanada, però denegava clarament que aquest es produís en el format sol·licitat.
La denegació, a més, es motivava degudament (com exigeix l'article 34.4.c LTAIPBG), sobre la base del supòsit previst a l'article 36.2.c LTAIPBG, al afirmar-se que "l'envergadura i volum de la documentació [sol·licitada] dificulta enormement la seva tramesa per via telemàtica".
S'ha de tenir en compte, a aquests efectes, que a la seva sol·licitud, estimada pel que fa al contingut de la informació demanada sense cap restricció per part del Departament, la persona reclamant, a diferència de sol·licituds anteriors, demana accés a expedients complets, que poden ser certament molt voluminosos, i no només a documents i dades concrets.
D'altra banda, l'article 37.1 LTAIPBG només obliga a lliurar per correu electrònic la informació sol·licitada quan aquesta existeixi en format electrònic, circumstància que no concorre en aquest cas.
Finalment, la resolució de 3 de maig contenia el peu de recurs exigit legalment i va ser notificada correctament.
Per l'exposat, s'ha de considerar que el termini d'un mes que fixa imperativament l'article 42.1 LTAIPBG començava a comptar a l'endemà de rebre la notificació de la resolució de 3 de maig, de manera que va finir el 5 de juny i, al no presentar-se la reclamació fins el 14 de juny, aquesta s'ha de qualificar d'extemporània i ha de ser inadmesa.
La inadmissió d'aquesta reclamació no impedeix que la persona reclamant en pugui presentar una de nova davant d'aquesta Comissió, en el termini d'un mes des del transcurs dels trenta dies de què disposa el Departament per fer efectiu el subministrament material de la informació (article 36.1 LTAIPBG), si aquest no li ha permès la consulta presencial i l'obtenció de fotocòpies de tota la informació sol·licitada el 3 d'abril i estimada per l'esmentada resolució de 3 de maig.